**Aiškinamasis raštas (N)**

**PRIE SAVIVALDYBĖS TARYBOS SPRENDIMO projekto DĖL nekilnojamOJO TURTO savivaldybės nuosavybėn PIRKimo**

**1. Sprendimo projekto esmė, tikslai ir uždaviniai.**

Sprendimu siekiama užtikrinti tinkamą teisės aktų reikalavimo – Savivaldybės tarybai priimti sprendimą dėl nekilnojamojo turto Savivaldybės nuosavybėn pirkimo patvirtinimo – įgyvendinimą.

**2. Projekto rengimo priežastys ir kuo remiantis parengtas sprendimo projektas.**

*Projekto rengimo priežastys*

Klaipėdos miesto savivaldybės (toliau – Savivaldybė) administracija, įgyvendinama Savivaldybės tarybos 2000 m. liepos 5 d. sprendimu Nr. 85 „Dėl teritorijos tarp Tiltų, Turgaus, Pylimo ir Kūlių Vartų gatvių detaliojo plano patvirtinimo“ patvirtintą teritorijos tarp Tiltų, Turgaus, Pylimo ir Kūlių Vartų gatvių detalųjį planą (toliau – Detalusis planas), užtikrinant teritorijos planavimą, vykdė nekilnojamojo turto (*duomenys neskelbtini*), Klaipėdoje (toliau – NT) pirkimo neskelbiamų derybų būdu procedūras. Pagal Detaliojo plano sprendinius NT planuojamas nugriauti dėl Pylimo gatvės tęsinio statybos.

NT pirkimo procedūras vykdė Klaipėdos miesto savivaldybės administracijos direktoriaus 2018 m. rugsėjo 24 d. įsakymu Nr. AD2-854 „Dėl nekilnojamojo turto pirkimo komisijos sudarymo ir pavedimo jai vykdyti statinių negyvenamųjų patalpų pirkimą“ (toliau – Įsakymas) sudaryta pirkimo komisija (toliau – Pirkimo komisija), įgyvendindama Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (toliau – Aprašas) nuostatas.

Derybose dalyvavo 5 NT savininkai (*duomenys neskelbtini*). Kitų NT savininkai derybose nedalyvavo, pažymėdami, kad Detaliojo plano sprendiniai neatitinka šių dienų aktualijų, poreikių, vykdomos pirkimo procedūros neatitinka gyventojų lūkesčių ir interesų. Nurodė neatsisakantys parduoti jiems priklausančio NT, tačiau jų nuomone, turėtų būti keičiami Detaliojo plano sprendiniai bei ieškomos kitos alternatyvos dėl Pylimo gatvės tęsinio suprojektavimo bei automobilių parkavimo aikštelės vietos parinkimo. Šių savininkų atžvilgiu galimai bus taikomos NT paėmimo visuomenės poreikiams procedūros.

Pirkimo komisijapripažino, kad derybos su visais aukščiau nurodytais derybose dalyvavusiais NT savininkais laikomos įvykusiomis ir pasibaigusiomis, galutinai susitarta dėl kainų, neviršijančių 10 proc. nepriklausomo turto vertintojo nustatytos NT rinkos vertės, derybų rezultatai atitinka pirkimo dokumentus.

Vadovaujantis Aprašo 67 punktu ir Įsakymu patvirtinto Nekilnojamojo turto pirkimo neskelbiamų derybų būdu sąlygų aprašo 26 punktu, nustatančiais, kad Savivaldybės administracijos direktorius, atsižvelgdamas į pirkimo komisijos sprendimą dėl derybas laimėjusio kandidato, pateikia savivaldybės tarybai tvirtinti sprendimo pirkti nekilnojamąjį daiktą savivaldybės nuosavybėn projektą, teikiame Savivaldybės tarybai šį sprendimo projektą dėl nekilnojamojo turto Savivaldybės nuosavybėn pirkimo patvirtinimo.

*Teisinis reglamentavimas*

Lietuvos Respublikos vietos savivaldos įstatymo 16 straipsnio 4 dalis nustato, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas įtvirtina, kad Savivaldybė turtą gali įgyti pagal sandorius. 8 straipsnio 1 dalies 1 punktas reglamentuoja, kad Savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas.

**3. Kokių rezultatų laukiama.**

Įvykdyti teisės aktų reikalavimai, įgyvendinant Detaliojo plano sprendinius, užtikrinant teritorijos planavimą.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

 **6. Lėšų poreikis sprendimo įgyvendinimui.** Sprendimo įgyvendinimui reikalinga
56 090 Eur Savivaldybės biudžeto lėšų. Lėšos šio sprendimo įgyvendinimui Savivaldybės biudžete yra numatytos.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės - įvykdyti teisės aktų reikalavimai, įgyvendinant Detaliojo plano sprendinius, užtikrinant teritorijos planavimą.

PRIDEDAMA: UAB „Capital vertinimas“ turto vertės nustatymo pažymos, 5 lapai.

Turto skyriaus vedėjas Edvardas Simokaitis